b'\n_START_ARTICLE_\nPre\xc5\xa1ernovo gledali\xc5\xa1\xc4\x8de Kranj\n_START_SECTION_\nZgodovina gledali\xc5\xa1\xc4\x8da od nastanka do danes\n_START_PARAGRAPH_\nV Kranju so predstave uprizarjali \xc5\xbee od leta 1863, ko je mesto dobilo Narodno \xc4\x8ditalnico, vendar se je to dogajalo na razli\xc4\x8dnih lokacijah. Od leta 1907 je v okviru \xc4\x8ditalnice deloval tudi samostojni dramski kro\xc5\xbeek. Po koncu vojne, leta 1945, so se igralci amaterskih odrov zdru\xc5\xbeili v Pre\xc5\xa1ernovo gledali\xc5\xa1\xc4\x8de in se preselili v stavbo takratnega Ljudskega doma. Gledali\xc5\xa1\xc4\x8de se je profesionaliziralo 8. februarja 1950. Leto 1950/-51 je bila tako prva sezona poklicnega Pre\xc5\xa1ernovega gledali\xc5\xa1\xc4\x8da. _NEWLINE_V prvih letih svojega delovanja si je gledali\xc5\xa1\xc4\x8de pridobilo sloves enega najbolj eksperimentalnih gledali\xc5\xa1\xc4\x8d v Sloveniji. Mnogo slovenskih, jugoslovanskih, predvsem pa anglosa\xc5\xa1kih tekstov je bilo v sloven\xc5\xa1\xc4\x8dini izvedeno prav v tem gledali\xc5\xa1\xc4\x8du. Pre\xc5\xa1ernovo gledali\xc5\xa1\xc4\x8de Kranj je obsegalo nekoliko bolj ustaljen repertoar, ki je zajemal \xc5\xa1tiri oz. pet premier razli\xc4\x8dnih \xc5\xbeanrov. Kljub vsemu je bilo gledali\xc5\xa1\xc4\x8de v slovenski kulturni politiki prepoznavno kot nepredvidljivo in \xc2\xbbneprijetno\xc2\xab\xc2\xa0(Logar, 1990). Na gledali\xc5\xa1ko delo so mo\xc4\x8dno vplivale skromne mo\xc5\xbenosti za obnovo gledali\xc5\xa1ke stavbe. Posledica vsega tega je bila, da je bilo leta 1957 kranjsko gledali\xc5\xa1\xc4\x8de na seznamu tistih slovenskih gledali\xc5\xa1\xc4\x8d, ki jih je politika z novim gledali\xc5\xa1kim zakonom ukinila. Predlog je podal slovenski politi\xc4\x8dni vrh, ki je v dveh letih zelo skr\xc4\x8dil mre\xc5\xbeo slovenskih polpoklicnih in poklicnih gledali\xc5\xa1\xc4\x8d (Zorn, 2003). To je povzro\xc4\x8dilo \xc2\xbbznamenito\xc2\xab\xc2\xa0kulturno-politi\xc4\x8dno afero v Sloveniji. Proti predlogu oblasti so bili \xc5\xa1tevilni slovenski kulturni in drugi javni delavci in mediji. Gledali\xc5\xa1\xc4\x8de je bilo kljub temu ukinjeno po uprizoritvi Shakespearove tragedije Romeo in Julija. _NEWLINE_Od leta 1958 do 1989 so se gledali\xc5\xa1ki amaterji zbirali v dramski sekciji DPD Svoboda \xe2\x80\x93 Center Kranj. Delovali so kot stroga amaterska dru\xc5\xbeina, ki je imela prostore v Pre\xc5\xa1ernovem gledali\xc5\xa1\xc4\x8du Kranj. Postali so zavod, ki je bil imenovan Pre\xc5\xa1ernovo gledali\xc5\xa1\xc4\x8de z amatersko dejavnostjo. \xc4\x8clani amaterskega gledali\xc5\xa1\xc4\x8da so imeli \xc5\xa1e naprej zahteve po poklicnem gledali\xc5\xa1\xc4\x8du. Pri\xc5\xa1lo je celo do predloga o zdru\xc5\xbeitvi Pre\xc5\xa1ernovega gledali\xc5\xa1\xc4\x8da z Mestnim gledali\xc5\xa1\xc4\x8dem ljubljanskim, vendar do tega ni pri\xc5\xa1lo. Gledali\xc5\xa1\xc4\x8de je organiziralo abonma, v katerem je bilo ob lastni dejavnosti mogo\xc4\x8de videti tudi gostujo\xc4\x8de predstave slovenskih poklicnih gledali\xc5\xa1\xc4\x8d. Kranjski gledali\xc5\xa1\xc4\x8dniki so nadaljevali z amaterskim delom, uprizarjali pa so tudi zahtevnej\xc5\xa1i program, zato si je gledali\xc5\xa1\xc4\x8de  postopno pridobilo vzdevek \xc2\xbbpolpoklicno\xc2\xab._NEWLINE_Leta 1971 je Kranj dobil svoj festival, imenovan Teden slovenske drame (TSD). Ta je bil odlo\xc4\x8dilen za umetni\xc5\xa1ki renom\xc3\xa9 in vnovi\xc4\x8dno profesionalizacijo Pre\xc5\xa1ernovega gledali\xc5\xa1\xc4\x8da. 1975 je bilo za Pre\xc5\xa1ernovo gledali\xc5\xa1\xc4\x8de leto kadrovskih sprememb. Za direktorja  je bil izvoljen Jakob Kurat, ki je nadomestil prej\xc5\xa1njega direktorja Marjana Lombarja, umetni\xc5\xa1ki vodja pa je po odhodu Janeza Pov\xc5\xa1eta postal Matija Logar. Leta 1989, po mnogoletnem vztrajnem in kakovostnem delu umetni\xc5\xa1kega vodje Matije Logarja, je bilo Pre\xc5\xa1ernovo gledali\xc5\xa1\xc4\x8de Kranj ponovno potrjeno kot poklicno gledali\xc5\xa1\xc4\x8de, ki je ob tehni\xc4\x8dno-organizacijskem kadru dobilo tudi svoj stalni igralski ansambel petih igralcev. Leta 1989 je imelo Pre\xc5\xa1ernovo gledali\xc5\xa1\xc4\x8de pet redno zaposlenih igralcev (Bernarda Oman, Judita Zidar, Tine Oman, Pavel Rakovec in Matja\xc5\xbe Vi\xc5\xa1nar). Leta 1990 je direktorske naloge prevzel Milan Marini\xc4\x8d. Leta 1998 je bil za ravnatelja imenovan mag. Toma\xc5\xbe Kukovica, vodenje umetni\xc5\xa1kega oddelka je za eno leto prevzel dramaturg Janez Vencelj, pozneje pa dramaturginja Marinka Po\xc5\xa1trak._NEWLINE_Leta 2000 je bil na mesto direktorja Pre\xc5\xa1ernovega gledali\xc5\xa1\xc4\x8da imenovan Borut Veselko, leta 2011 pa je mesto direktorice prevzela Mirjam Drnov\xc5\xa1\xc4\x8dek, vodja umetni\xc5\xa1kega oddelka in dramaturginja je trenutno Marinka Po\xc5\xa1trak. Igralski ansambel se je v tem \xc4\x8dasu s petih raz\xc5\xa1iril na devet igralcev (Vesna Jevnikar, Peter Musevski, Vesna Pernar\xc4\x8di\xc4\x8d, Darja Reichman, Miha Rodman, Bla\xc5\xbe Setnikar, Vesna Slapar, Aljo\xc5\xa1a Ternov\xc5\xa1ek, Borut Veselko).\n_START_SECTION_\nArhitekturni razvoj gledali\xc5\xa1\xc4\x8da\n_START_PARAGRAPH_\nPomembni dogodki v arhitekturnem razvoju Pre\xc5\xa1ernovega Gledali\xc5\xa1\xc4\x8da Kranj so bili prezidava obstoje\xc4\x8de zgradbe (1908), za\xc4\x8detek prenove (1940) in za\xc4\x8detek preurejanja zunanjosti (1950). Pomembni ljudje, ki so sodelovali pri arhitekturnem razvoju gledali\xc5\xa1\xc4\x8da, pa so bili arhitektka in kiparka Vladimira Bratu\xc5\xbe ter arhitekti Du\xc5\xa1an Ogrin, Ivan Vurnik in Jo\xc5\xbee Ple\xc4\x8dnik._NEWLINE_Gledali\xc5\xa1ka stavba v Kranju je nastala ob cerkvi sv. Kancijana, v sredi\xc5\xa1\xc4\x8du srednjeve\xc5\xa1kega mesta. V za\xc4\x8detku 20. stoletja je dal kranjski \xc5\xbeupnik Anton Koblar stavbo prezidati v Ljudski dom. V osrednjem delu stavbe je \xc5\xbee takrat nastala ve\xc4\x8dja dvorana z odrom za uprizarjanje gledali\xc5\xa1kih predstav. Stavba Ljudskega doma je kmalu postala pomemben slovenski simbol v Kranju, saj so se januarja 1919 tam zbrali prostovoljci za obrambo severne meje na slovenskem Koro\xc5\xa1kem. Na gledali\xc5\xa1\xc4\x8du je v spomin na ta dogodek vzidana spominska plo\xc5\xa1\xc4\x8da._NEWLINE_Leta 1940 so za\xc4\x8deli stavbo preurejati v modernej\xc5\xa1e gledali\xc5\xa1ko poslopje. Na\xc4\x8drte je izdelal arhitekt Ogrin. Stavbi so dogradili drugo nadstropje. Hkrati so raz\xc5\xa1irili dvorano in pove\xc4\x8dali oder. Na\xc4\x8drte za opremo dvorane je izdelal arhitekt Ivan Vurnik. Po izbruhu druge svetovne vojne so gradbena dela zastala, pro\xc4\x8delje pa je ostalo nedokon\xc4\x8dano. _NEWLINE_Leta 1948 je \xc5\xa1tudent arhitekture, Ferdinand Jocif iz Kranja dosegel, da je arhitekt Jo\xc5\xbee Ple\xc4\x8dnik pomagal pri re\xc5\xa1evanju nekaterih urbanisti\xc4\x8dnih problemov Kranja. Ple\xc4\x8dnik je takrat izdelal ve\xc4\x8d predlogov. Odlo\xc4\x8dil se je za arhitekturni pristop oblikovanja fasade gledali\xc5\xa1\xc4\x8da. Zidarska dela je izvedel stavbenik Jo\xc5\xbee Slavec iz Kranja. Preureditev pro\xc4\x8delja gledali\xc5\xa1ke stavbe je prispevala k novi podobi starega mestnega jedra Kranja. Notranjosti gledali\xc5\xa1ke stavbe pa takrat niso spreminjali. Decembra 1952 so na podstavek pred gledali\xc5\xa1kim pro\xc4\x8deljem postavili velik figuralni bronasti spomenik Franceta Pre\xc5\xa1erna, ki sta ga med letoma 1950 in 1952 izdelala kiparja Fran\xc4\x8di\xc5\xa1ek Smerdu in Peter Loboda. Ker je bil spomenik zaradi svoje velikosti kmalu dele\xc5\xbeen kritik, so prostor med njim in gledali\xc5\xa1\xc4\x8dem kmalu zasadili z drevjem, da bi tako opti\xc4\x8dno zmanj\xc5\xa1ali velikost spomenika. _NEWLINE_Ambiciozna preureditev pro\xc4\x8delja gledali\xc5\xa1ke stavbe je bila povezana tudi z ustanovitvijo poklicnega Pre\xc5\xa1ernovega gledali\xc5\xa1\xc4\x8da 8. februarja 1950. Razvoj gledali\xc5\xa1ke dejavnosti pa je kmalu za\xc4\x8dela zavirati skromna gledali\xc5\xa1ka stavba. Za novim pro\xc4\x8deljem je namre\xc4\x8d ostala slabo opremljena dvorana z majhnim odrom, ki so jo kasneje dobro opremili. _NEWLINE_Danes je v njej name\xc5\xa1\xc4\x8denih 252 sede\xc5\xbeev, od tega 196 v parterju in 56 na balkonu. Odrski del ima kvadratni tloris, ob straneh gledali\xc5\xa1\xc4\x8da pa so prostori za gledali\xc5\xa1ko osebje in rekvizite. Zunanjost stavbe skoraj z ni\xc4\x8demer ne ka\xc5\xbee, da je v notranjost ume\xc5\xa1\xc4\x8dena gledali\xc5\xa1ka dejavnost. Prav ta posebnost pa je odsev nenavadnega stavbnega razvoja Pre\xc5\xa1ernovega gledali\xc5\xa1\xc4\x8da.\n_START_SECTION_\nDirektorji\n_START_PARAGRAPH_\nDirektorji Pre\xc5\xa1ernovega gledali\xc5\xa1\xc4\x8da Kranj so bili Marjan Lombar (od 1959 pa do leta 1974), Jakob Kurat (od 1975 do 1989), Milan Marini\xc4\x8d (od 1990 do 1998), Toma\xc5\xbe Kukovica (od 1998 do 2000), Borut Veselko (od 2001 do 2010), od leta 2011 pa je direktorica prevzela Mirjam Drnov\xc5\xa1\xc4\x8dek.\n_START_SECTION_\nVodje umetni\xc5\xa1kega oddelka\n_START_PARAGRAPH_\nVodje umetni\xc5\xa1kega oddelka Pre\xc5\xa1ernovega gledali\xc5\xa1\xc4\x8da Kranj so bili Janez Pov\xc5\xa1e (od 1971 do leta 1975), Matija Logar (od 1976 do 1996), Janez Vencelj (od 1997 do 1998), od leta 1998 dalje pa Marinka Po\xc5\xa1trak.\n_START_SECTION_\n\xc4\x8clani igralskega ansambla\n_START_PARAGRAPH_\nDana\xc5\xa1nji ansambel z devetimi igralci predstavljajo Vesna Jevnikar, Peter Musevski, Vesna Pernar\xc4\x8di\xc4\x8d, Darja Reichman, Miha Rodman, Bla\xc5\xbe Setnikar, Vesna Slapar, Aljo\xc5\xa1a Ternov\xc5\xa1ek in Borut Veselko.\n_START_SECTION_\nTeden slovenske drame\n_START_PARAGRAPH_\nPre\xc5\xa1ernovo gledali\xc5\xa1\xc4\x8de Kranj je od leta 1971 organizator mednarodnega festivala Teden slovenske drame, na katerem se vsako leto v mesecu marcu oz. aprilu predstavijo najbolj\xc5\xa1e uprizoritve iz Slovenije in tujine, ki so nastale na osnovi slovenskih dramskih besedil. Tako organizatorji podpirajo sodobno slovensko dramatiko. Prvotni cilj festivala je bil zami\xc5\xa1ljen kot pregled uprizorjene slovenske dramatike, \xc5\xbee po sedmih letih pa so v okviru festivala za\xc4\x8deli podeljevati nagrado Slavka Gruma za najbolj\xc5\xa1e izvirno slovensko dramsko besedilo. Ob nagradi za dramsko besedilo je bilo ustanovljeno tudi Gr\xc3\xbcn-Filipi\xc4\x8devo priznanje za dose\xc5\xbeke v slovenski dramaturgiji. Leta 1999 \xc2\xa0je Pre\xc5\xa1ernovo gledali\xc5\xa1\xc4\x8de festivalu dodalo\xc2\xa0\xc2\xbbveliko nagrado\xc2\xab\xc2\xa0za najbolj\xc5\xa1o predstavo festivala po presoji strokovne \xc5\xbeirije, ki je bila leta 2004 preimenovana v\xc2\xa0\xc2\xbb\xc5\xa0eligovo nagrado\xc2\xab. Kasneje, leta 2006 je bila ustanovljena\xc2\xa0\xc2\xbbnagrada ob\xc4\x8dinstva\xc2\xab, leta 2011 pa \xc5\xa1e\xc2\xa0\xc2\xbbnagrada za mladega dramatika\xc2\xab, ki se podeli najbolj\xc5\xa1emu dramskemu besedilu avtorja, mlaj\xc5\xa1ega od 30 let. _NEWLINE_V okviru Tedna slovenske drame se izvaja tudi projekt dramskih delavnic, ki jih Pre\xc5\xa1ernovo gledali\xc5\xa1\xc4\x8de prireja v sodelovanju z razli\xc4\x8dnimi gledali\xc5\xa1kimi institucijami (spletni portal sigledal.org, slovenski ITI, Sodobnost (revija), British Councilom in ostali) ter s \xc5\xa1tevilnimi mentorji iz Slovenije in tujine.'